D ô v o d o v á   s p r á v a

V š e o b e c n á  č a s ť :

Uznesením vlády SR č. 694/2000 (bod C.22) vláda schválila Audit súladu financovania a činnossti ústredných orgánov štátnej správy a organizácii v ich pôsobnosti Transformácia štátnych rozpočtových organizácií a príspevkových organizácií je jedným zo spôsobov zmeny vlastníckych vzťahov v zmysle bodu C.5 uvedeného uznesenia, ktorým vláda uložila realizáciu Auditu. Nevyhnutnou podmienkou transformácie bolo ustanovenie legislatívneho rámca, ktorého kľúčovou súčasťou je transformačný zákon ako osobitný zákon, ktorý upravuje nakladanie s majetkom štátu v rámci procesu premeny a má zabezpečiť plynulý prechod určených rozpočtových organizácií a príspevkových organizácií na neziskové organizácie poskytujúce všeobecne  prospešné služby.
Cieľom predloženého návrhu zákona je zjednodušiť administratívnu náročnosť pri predkladaní návrhov na vydanie rozhodnutí vládou. Z praxe tiež  vyplynula potreba riešiť 
otázku duplicitného predkladania dokumentov, ktoré tvoria neoddeliteľnú súčasť transformačných projektov a transformačných návrhov i pri vydávaní rozhodnutí vládou a upresniť postup oceňovania majetku, ktorý vkladá štát do neziskovej organizácie prostredníctvom transformačného projektu a záujemca prostredníctvom transformačného návrhu.
 
Predmetný návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Na základe príkazného listu ministra hospodárstva č. 2003/RHSD/04-03 z 21.2.2003 v zmysle Plánu práce Rady hospodárskej a sociálnej dohody Slovenskej republiky na 1. polrok 2003 bolo Ministerstvu pre správu a  privatizáciu národného majetku Slovenskej republiky uložené predložiť návrh zákona na zasadnutie, ktoré sa uskutoční 25.4.2003. Po prerokovaní návrhu zákona pripomienky uplatnené k materiálu budú zohľadnené v osobitnej časti dôvodovej správy.

D o l o ž k a   z l u č i t e ľ n o s t i
n á v r h u  z á k o n a  s  p r á v o m   E u r ó p s k e j  ú n i e

1.	Navrhovateľ zákona : Vláda Slovenskej republiky

2.	Názov návrhu zákona : Návrh zákona, ktorým sa mení a dopĺňa zákon č. 13/2002 Z.z.                     
     o podmienkach premeny niektorých rozpočtových organizácií a príspevkových organizácií
     na neziskové organizácie poskytujúce všeobecne prospešné služby (transformačný zákon)
     a ktorým sa mení a dopĺňa zákon č. 92/1991 Zb. o podmienkach prevodu majetku štátu na
     iné osoby v znení neskorších  predpisov v znení zákona  č. 457/2002 Z.z.

3.	Návrh zákona svojou problematikou nepredstavuje prioritu aproximácie podľa článku 70 Európskej dohody o pridružení Národného programu pre prijatie acquis communautaire, Partnerstvo pre vstup, úloh vyplývajúcich zo screaningu a negociačnej pozície a nie je ani predmetom odporúčaní podľa Bielej knihy. Návrh zákona je úlohou zahrnutou do Plánu legislatívnych úloh vlády SR na rok 2003.

4.	Problematika návrhu zákona:
b)	nie je upravená v práve Európskych spoločenstiev,
d)	nie je upravená v práve Európskej únie.

5.	Stupeň zlučiteľnosti návrhu zákona s právom Európskych  spoločenstiev a právom Európskej únie:
Vzhľadom na vnútroštátny charakter upravenej problematiky je vyjadrenie stupňa zlúčiteľnosti návrhu zákona s právom ES/EÚ bezpredmetné.

6.	Gestor (spolupracujúce rezorty):
Bezpredmetné.

7.	Účasť expertov pri príprave návrhu zákona:
Bez účasti expertov.

Doložka finančných, ekonomických, enviromentálnych vplyvov a vplyvov na zamestnanosť :

1.	Odhad dopadov na verejné financie : Prijatie návrhu zákona nebude znamenať potrebu 
navýšenia výdavkov štátneho rozpočtu SR na rok 2003 a nedôjde k zvýšeniu počtu zamestnancov, ani k zvýšeniu počtu úloh.

2.	Odhad dopadov na obyvateľov, hospodárenie podnikateľskej sféry a iných právnických
osôb : Nebude mať dopad.

3.	Odhad dopadov na životné prostredie : Nebude mať dopad.

4.	Odhad dopadov na zamestnanosť : Nebude mať dopad.

O s o b i t n á  č a s ť :

K Čl. I :

K bodu 1:

V § 3 ods. 2 písm. c) zákona nie je jasne určené, čo predstavuje výšku majetku štátu určenú na transformáciu podľa tohto zákona a z tohto dôvodu sa taxatívne určuje, Že prezentantom výšky majetku, ktorý  štát vkladá do neziskovej organizácie je účtovná hodnota v zmysle zákona č 431/2002 Z.z. o účtovníctve.

K bodu 2:

V zmysle platného znenia návrh zakladacej listiny, ktorý je v zmysle § 3 ods. 2 písm. j) súčasťou transformačného projektu neobsahoval návrh členov na personálne obsadenie orgánov neziskovej organizácie. V zmysle platného znenia § 6 písm. e) zákona č. 213/1997 Z.z. v znení neskorších predpisov zakladacia listina obsahuje meno, priezvisko, rodné číslo a adresu trvalého pobytu prvých členov správnej rady, dozornej rady (revízora), riaditeľa a ďalších členov orgánov, ak bude zriadený. Navrhovanou úpravou sa odstraňuje uvedený rozpor.

K bodu 3:

Navrhované ustanovenie jednoznačne určuje, že vkladom záujemcu do neziskovej organizácie je buď nehnuteľný majetok a hnuteľný majetok ocenený znaleckým posudkom alebo peňažný vklad. Prax ukázala, že niektorí záujemcovia, ako svoj peňažný vklad uvádzali svoju odbornosť (znalosti) vyčíslenú znaleckým posudkom, čo ale ani v zmysle § 118 Občianskeho zákonníka nie je možné definovať ako tzv. nehmotné statky (i materiálne hodnoty). V tomto prípade nešlo o vklad majetkovej hodnoty napr. technológie pri zmluvách know- how, alebo výsledky tvorivej duševnej činnosti ako autorské diela, vynálezy, zlepšovacie návrhy, priemyselné vzory.

K bodu 4:

Súčasťou návrhu na vydanie rozhodnutia, ktoré predkladá ministerstvo vláde podľa § 5 ods. 1 sú náležitosti, ktoré v zmysle § 3 a § 4 tvoria neoddeliteľnú súčasť transformačného projektu a transformačného návrhu. § 3 a § 4 zákona dostatočne riešia preukazovanie týchto dokladov už v etape predloženia transformačných projektov a transformačných návrhov a ich posudzovania na ministerstve. Navrhovanou zmenou ustanovenia § 5 ods. 1 sa odstraňuje ich duplicitné predkladanie tiež v etape predloženia návrhu na vydanie rozhodnutia o transformácii ministerstvom vláde. O transformácii majetku štátu zásadne rozhoduje vláda tým, že schvaľuje zoznam rozpočtových organizácií a príspevkových organizácií, ktoré môžu byť zaradené do procesu transformácie § 2 ods. 2. Vládne rozhodnutie o transformácii je následný právny úkon ako výsledok posudzovania náležitosti a obsahu transformačného projektu a transformačného návrhu ministerstvom. Bez toho, že by vláda nezaradila príslušnú rozpočtovú organizáciu – príspevkovú organizáciu do transformácie a nerozhodla o jej premene na neziskovú organizáciu, nie je relevantné spracovať transformačný projekt a transformačný návrh, posúdiť ich, podať návrh na vydanie  rozhodnutia § 5 ods. 1 zo strany ministerstva  a vydať rozhodnutie o transformácii podľa § 5 ods. 3. Navrhovanou úpravou sa určuje, že návrh na vydanie rozhodnutia o transformácii obsahuje náležitosti uvedené v § 5 ods. 3.

K bodu 5:

V § 5 ods. 3 písm. b) sa upresňuje, že rozhodnutie o transformácii okrem iných náležitosti musí obsahovať účtovnú hodnotu majetku štátu vygenerovanú v transformačnom projekte, aby nedochádzalo k rôznym predstavám rozhodnutia pri určení finančného vymedzenia majetku.

K bodu 6:

Znením tohto ustanovenia sa určuje, že rozhodnutie o transformácii zverejňuje vláda v obchodnom vestníku.

K bodu 7:

Upresňuje sa odkaz v poznámke pod čiarou, nakoľko zákon č. 563/1991 Zb. o účtovníctve bol zákonom č. 431/2002 Z.z. o účtovníctve zrušený.

K bodu 8:

Vzhľadom na skutočnosť, že za účinnosti teraz platného transformačného zákona mohlo dôjsť k začatiu konania o premene niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby a takéto konanie do účinnosti navrhovaného zákona nemusí byť skončené navrhujeme prechodné ustanovenie.

K Čl. II:

Účinnosť tohto zákona sa navrhuje 1. augusta 2003.